ai4bharat/Pralekha huggingface dataset:
নির্বাচনকমিশন
আসাম, কেরালা, পুদুচেরি, তামিলনাড়ু এবং পশ্চিমবঙ্গের বিধানসভা নির্বাচন-২০২১, এই সময়ে আরপি আইন-১৯৫১-র ১২৬ নম্বর ধারা অনুযায়ী সংবাদ মাধ্যমে প্রচার সংক্রান্ত বিজ্ঞপ্তি
নতুন দিল্লি, ১৭ মার্চ, ২০২১
ভারতের নির্বাচন আয়োগ আসাম, কেরালা, পন্ডিচেরি, তামিলনাড়ু এবং পশ্চিমবঙ্গে বিধানসভা নির্বাচনের দিনক্ষণ গত ২৬ ফেব্রুয়ারি ঘোষণা করেছে।
সেই অনুযায়ী আসামে তিনটি দফায় নির্বাচন হবে। পন্ডিচেরি, কেরালা এবং তামিলনাড়ুতে একটি দফায় ভোট নেওয়া হবে। অন্যদিকে, পশ্চিমবঙ্গে আটটি দফায় নির্বাচন হবে।
আয়োগের পক্ষ থেকে আসাম, কেরালা, পুদুচেরি, তামিলনাড়ু এবং পশ্চিমবঙ্গের বিধানসভা নির্বাচন-২০২১, এই সময়ে আরপি আইন-১৯৫১-র ১২৬ নম্বর ধারা অনুযায়ী সংবাদ মাধ্যমে প্রচার সংক্রান্ত বিজ্ঞপ্তি প্রকাশ করা হয়েছে।
নির্বাচনের দিনের আগের ৪৮ ঘন্টা কোনরকম জনসমাবেশ বা প্রচার করা যাবে না।
ভোটগ্রহণ স্থলে কোন রকম প্রচার করার উপর নিষেধাজ্ঞা জারি করা হয়েছে।
নিষেধাজ্ঞা অমান্য করলে আইন অনুযায়ী ব্যবস্থা নেওয়া হবে।
নির্বাচনের দিন ভোট দাতাদের ওপর কোনো রকম প্রভাব খাটানো যাবে না।
নির্বাচনের ৪৮ ঘণ্টা আগে টেলিভিশন চ্যানেল গুলিতে এবং নির্বাচনের দিন বিধি ভঙ্গ হয় এরকম কোন সম্প্রচার করা যাবে না।
এই প্রসঙ্গে, আরপি আইন -১৯৫১ এর ধারা ১২৬-এ অনুযায়ী বলা হয়েছে যে নির্ধারিত সময় কালে কিভাবে এবং কতটুকু সময় প্রচারের জন্য ব্যয় করা হবে।
প্রধানমন্ত্রীরদপ্তর
ব্যাঙ্ক ও নন-ব্যাঙ্কিং আর্থিক প্রতিষ্ঠানগুলির সঙ্গে সংশ্লিষ্টদের নিয়ে চিন্তন বৈঠকে যোগ দেবেন প্রধানমন্ত্রী
নতুনদিল্লি, ২৮শে জুলাই, ২০২০
প্রধানমন্ত্রী শ্রী নরেন্দ্র মোদী আগামীকাল সন্ধ্যায় ব্যাঙ্ক এবং নন-ব্যাঙ্কিং আর্থিক প্রতিষ্ঠানগুলির সঙ্গে সংশ্লিষ্টদের নিয়ে একটি বৈঠকে বসবেন। বৈঠকে ভবিষ্যতের কর্মপন্থা নির্ধারণের পরিকল্পনার রূপরেখা তৈরির বিষয়ে আলোচনা করা হবে।
ঋণের বিভিন্ন প্রকল্প , সেগুলিকে জনসাধারণের মধ্যে পৌছে দেবার জন্য নানা পন্থা, প্রযুক্তির মাধ্যমে আর্থিক ক্ষমতায়ন, আর্থিক ক্ষেত্রের স্থায়িত্ব ও স্থিতিশীলতার জন্য দূরদর্শী নানা ব্যবস্থাপনা বৈঠকের আলোচ্য সূচীর মধ্যে থাকবে।
আর্থিক পরিকাঠামো, কৃষি, অতি ক্ষুদ্র, ক্ষুদ্র ও মাঝারি শিল্পোদ্যোগ সহ স্থানীয় সংস্থাগুলি উৎপাদনের মাধ্যমে দেশের অর্থনৈতিক বিকাশে ব্যাঙ্কিং ক্ষেত্র গুরুত্বপূর্ণ ভূমিকা পালন করে। প্রযুক্তির সাহায্যে আর্থিক ক্ষমতায়নে অর্থনৈতিক অন্তর্ভুক্তি গুরুত্বপূর্ণ ভূমিকা পালন করতে পারে।
বৈঠকে সরকারের উচ্চপদস্থ আধিকারিকরাও উপস্থিত থাকবেন।
(CG/CB
অর্থমন্ত্রক
আয়কর রিটার্ন জমা দেওয়ার শেষ তারিখ বাড়ানো হল
নয়াদিল্লি, ২৩ জুলাই, ২০১৯
২০১৯-২০ অর্থবর্ষে আয়কর রিটার্ন জমা দেওয়ার শেষ তারিখ ছিল ৩১শে জুন। কেন্দ্রীয় প্রত্যক্ষ কর পর্ষদ  বেশ কিছু দিক বিবেচনা করে করদাতাদের জন্য এই সুযোগ বাড়িয়ে ৩১শে জুলাই করার সিদ্ধান্ত নিয়েছে।
CG/CB/DM
(Visitor Counter : 145
প্রধানমন্ত্রীরদপ্তর
বাবু জগজীবন রামের জন্মজয়ন্তীতে প্রধানমন্ত্রীর শ্রদ্ধার্ঘ্য
নয়াদিল্লি, ০৫ এপ্রিল, ২০২৩
প্রধানমন্ত্রী শ্রী নরেন্দ্র মোদী বাবু জগজীবন রামজির জন্মজয়ন্তীতে শ্রদ্ধা নিবেদন করেছেন।
এক ট্যুইট বার্তায় প্রধানমন্ত্রী বলেছেন, “স্বাধীনতা সংগ্রামে সক্রিয় অংশগ্রহণকারী এবং প্রাক্তন উপ-প্রধানমন্ত্রী বাবু জগজীবন রাম-কে তাঁর জন্মজয়ন্তীতে শ্রদ্ধা জানাই। সমাজের বঞ্চিত মানুষগুলির উন্নয়নে এবং তাঁদের মূলস্রোতে যুক্ত করার জন্য তাঁর উদ্যোগ সর্বদাই অনুপ্রেরণার উৎস হয়ে থাকবে”।
PG/CB/SB
(
স্বরাষ্ট্র মন্ত্রক
কোভিড-১৯ মহামারীর জেরে রাজ্য বা কেন্দ্রশাসিত অঞ্চলগুলিতে আটকে পড়া ভিনরাজ্যের শ্রমিকদের চলাফেরার নিয়মবিধি 
ভিনরাজ্যের শ্রমিকরা যে সব রাজ্য বা কেন্দ্রশাসিত অঞ্চলে আটকে রয়েছেন তার বাইরে বেরোতে পারবেন না
নতুন দিল্লি, ১৯ এপ্রিল ২০২০
কোভিড-১৯ ভাইরাস ছড়িয়ে পড়ার কারণে শিল্প, কৃষি, নির্মাণ ও অন্যান্য ক্ষেত্রে নিযুক্ত কর্মীদের, তাদের কর্মক্ষেত্র থেকে সরিয়ে নিয়ে এসে সংশ্লিষ্ট রাজ্য বা কেন্দ্রশাসিত সরকার পরিচালিত ত্রাণ / আশ্রয় শিবিরগুলিতে রাখা হয়েছে। ২০ শে এপ্রিল, ২০২০ থেকে সংশোধিত নির্দেশিকায় কনটেনমেন্ট জোনগুলির বাইরে অতিরিক্ত নতুন কার্যক্রমের অনুমতি দেওয়ায় এই শ্রমিকরা শিল্প, উৎপাদন, নির্মাণ, কৃষিকাজ এবং মনরেগা প্রকল্পের কাজে অংশ নিতে পারবেন।
২০২০-র ২৯ শে মার্চ, ১৫ ই এপ্রিল, এবং ১৬ই এপ্রিলে জারি হওয়া স্বরাষ্ট্র মন্ত্রকের পূর্ববর্তী নির্দেশের পর সরকার পুনরায় রাজ্য বা কেন্দ্রশাসিত অঞ্চলগুলিতে আটকে পড়া শ্রমিকদের চলাচলের জন্য একটি স্ট্যান্ডার্ড অপারেটিং প্রোটোকল  মন্ত্রক / বিভাগগুলিকে পাঠিয়েছে। রাজ্য তথা কেন্দ্রশাসিত অঞ্চলগুলির প্রশাসনকে তা কঠোরভাবে মেনে চলার নির্দেশ দেওয়া হয়েছে।
রাজ্য বা কেন্দ্রশাসিত অঞ্চলগুলির মধ্যে শ্রমিকদের চলাচলের সুবিধার্থে যে নির্দেশিকা জারি করা হয়েছে তার মধ্যে রয়েছে :
• বর্তমানে রাজ্য বা কেন্দ্রশাসিত অঞ্চলগুলিতে ত্রাণ / আশ্রয় শিবিরে বাস করা ভিনরাজ্যের শ্রমিকদের স্থানীয় কর্তৃপক্ষের কাছে নিবন্ধিকরণ করতে হবে ।বিভিন্ন ধরণের কাজে তাদেরকে কিভাবে যুক্ত করা যায় তার জন্য স্কিল ম্যাপিং করা বাঞ্ছনীয়।
• এক্ষেত্রে, যে সমস্ত ভিনরাজ্যের শ্রমিক বর্তমানে যে যে রাজ্যে রয়েছেন, ঐ রাজ্যের মধ্যে তারা যদি কাজের জায়গায় ফিরে যেতে চান, তাহলে তাদের স্ক্রীনিং করা হবে এবং যাদের দেহে কোনও লক্ষণ নেই তাদেরকে কাজের জায়গায় নিয়ে যাওয়ার ব্যবস্থা করতে হবে।
• বিশেষভাবে উল্লেখযোগ্য যে এই সমস্ত শ্রমিক বর্তমানে যে রাজ্য বা কেন্দ্রশাসিত অঞ্চলগুলিতে রয়েছেন তাদেরকে ওই রাজ্য বা কেন্দ্রশাসিত অঞ্চলগুলির বাইরে যেতে দেওয়া হবে না।
• বাসে যাতায়াতের সময়, তারা যেন নিরাপদ সামাজিক দূরত্বের নিয়মগুলি অনুসরণ করেন তা নিশ্চিত করতে হবে এবং পরিবহণের জন্য ব্যবহৃত বাসগুলিকে স্বাস্থ্য কর্তৃপক্ষের নির্দেশিকা অনুসারে জীবাণুমুক্ত করতে হবে।
• ১৫ এপ্রিল, ২০২০ -তে জারি করা সংশোধিত নির্দেশিকার অধীনে কোভিড-১৯ প্রতিহত করার জন্য নির্দেশগুলি কঠোরভাবে মেনে চলতে হবে।
• স্থানীয় কর্তৃপক্ষ শ্রমিকদের যাত্রার সময়কালে খাদ্য ও জল ইত্যাদি সরবরাহ করবে।
(CG/TG
রেলমন্ত্রক
মুম্বাইয়ের আন্ধেরী স্টেশনের কাছে রেল ব্রিজের একটি অংশ ভেঙে পড়েছে কোনও প্রাণহানির খবর নেই, ৫ জন আহত হয়েছেন পশ্চিম শহরতলী রুটে গোরেগাঁও ও বান্দ্রা স্টেশনের মাঝে রেল ট্রাফিক ব্যাহত হয়েছে রেলের উচ্চপদস্থ আধিকারিক ও কর্মীরা দুর্ঘটনাস্থলে দ্রুত পৌঁছয়, রাতের মধ্যে রেল চলাচল স্বাভাবিকে ফেরানোর প্রয়াস চলছে
নয়াদিল্লি, ০৩ জুলাই ২০১৮
পশ্চিম রেলের মুম্বাই ডিভিশনে ভিলেপার্লে-আন্ধেরী সেকশনে আজ  সকাল সাড়ে সাতটা নাগাদ একটি রেল ব্রিজ ভেঙে পড়ে। এরফলে, আন্ধেরী স্টেশনের কাছে বিদ্যুতের ওভারহেড লাইনগুলি ক্ষতিগ্রস্ত হয়। এই দুর্ঘটনায় ৫ জন আহত হয়েছেন। আহতদের একজনের অবস্থাও আশঙ্কাজনক। আহতদের সঙ্গে সঙ্গে কুপার হাসপাতালে নিয়ে যাওয়া হয়। রেলের চিকিৎসকদের নিয়ে গঠিত একটি বিশেষ দল আহতদের দেখাশোনা করছেন। এনডিআরএফ, দুর্ঘটনা নিয়ন্ত্রণ দল, দমকল, পশ্চিম রেলের অতিরিক্ত জেনারেল ম্যানেজার, ডিভিশনাল ম্যানেজার ও রেলের আরও কয়েকজন উচ্চপদস্থ আধিকারিকরা ঘটনাস্থলে উদ্ধারকার্য তদারকি করছেন।
এই দুর্ঘটনার ফলে মুম্বাইয়ের পশ্চিম শহরতলীতে গোরেগাঁও এবং বান্দ্রা স্টেশনের মাঝে রেল চলাচল ব্যাহত হয়। তবে, বিরার ও গোরেগাঁও-এর মাঝে এবং বান্দ্রা ও চার্চগেটের মাঝে লোকাল ট্রেন স্বাভাবিকভাবে চলছে। ওভারহেড তারের ক্ষতি হয়েছে। পশ্চিম সার্কেলের রেল নিরাপত্তা কমিশনার দুর্ঘটনার তদন্ত করবেন। বোরিভালি ও বান্দ্রা স্টেশনের মাঝে আটকে পড়া যাত্রীদের জন্য পশ্চিম রেল ২৭টি বাসের ব্যবস্থা করেছে। যাত্রীদের জন্য খাবারের ব্যবস্থাও করা হয়েছে। বিভিন্ন এফএম চ্যানেল, ট্যুইটার ও ফেসবুকের মতো সোশ্যাল মিডিয়ার মাধ্যমে পশ্চিম রেল যাত্রীদের সর্বশেষ পরিস্থিতির ব্যাপারে জানাচ্ছে। আজ রাতের মধ্যে ট্রেন চলাচল স্বাভাবিক হবে বলে আশা করা হচ্ছে। এই দুর্ঘটনার ফলে ঐ রুটের কিছু দূরপাল্লার ট্রেন চলাচল ব্যাহত হয়েছে।
রেলের হেল্পলাইন নম্বরগুলিও জানানো হয়েছে – আন্ধেরী ০২২ – ৬৭৬৩০০৫৪, চার্চগেট – ০২২ – ৬৭৬২২৫৪০, ভোরিভালি – ০২২ – ৬৭৬৩৪০৫৩, মুম্বাই সেন্ট্রাল – ০২২ ৬৭৬৪৪২৫৭, সুরাট – ০২৬১ – ২৪০১৭৯০।
CG/SC/SB…
(Visitor Counter : 28
প্রধানমন্ত্রীরদপ্তর
ফ্রান্সের রাষ্ট্রপতি হিসেবে পুনরায় নির্বাচিত হওয়ায় ইমানুয়েল ম্যাক্রোঁকে অভিনন্দন জানিয়েছেন প্রধানমন্ত্রী
নতুন দিল্লি, ২৫ এপ্রিল, ২০২২
প্রধানমন্ত্রী শ্রী নরেন্দ্র মোদী ফ্রান্সের রাষ্ট্রপতি হিসেবে পুনরায় নির্বাচিত হওয়ার জন্য ইমানুয়েল ম্যাক্রোঁকে অভিনন্দন জানিয়েছেন।
এক ট্যুইট বার্তায় প্রধানমন্ত্রী বলেছেন;
“ফ্রান্সের রাষ্ট্রপতি হিসেবে পুনরায় নির্বাচিত হওয়ার জন্য আমার বন্ধু @ইমানুয়েলম্যাক্রোঁ –কে অভিনন্দন! আমি ভারত-ফ্রান্স কৌশলগত অংশীদারিত্বকে আরও নিবিড় করার জন্য একসঙ্গে কাজ চালিয়ে যেতে উন্মুখ।”
CG/SS/SKD/
(
সংস্কৃতিমন্ত্রক
কেন্দ্রীয় সংস্কৃতি মন্ত্রক ২৪ সেপ্টেম্বর কলকাতায় দুর্গাপুজোর সঙ্গে যুক্ত মৃৎশিল্পী, অন্যান্য শিল্পী সহ সংশ্লিষ্ট সকলকে সম্বর্ধিত করবে
ইউনেস্কোর মানবজাতির বিমূর্ত সাংস্কৃতিক ঐতিহ্যের আদর্শস্থানীয় তালিকায় দুর্গাপুজা অন্তর্ভুক্ত হওয়ায় আমি প্রত্যেককে এ বছর বিশেষ উদ্দীপনায় পুজোয় অংশগ্রহণের আহ্বান জানাচ্ছি: শ্রীমতী মীনাক্ষ্মী লেখি
নয়াদিল্লি, ২২ সেপ্টেম্বর, ২০২২
বিশ্বজুড়ে উদযাপিত বৃহৎ উৎসবগুলির মধ্যে দুর্গাপুজা অন্যতম। ইউনেস্কোর মানবজাতির বিমূর্ত সাংস্কৃতিক ঐতিহ্যের আদর্শস্থানীয় তালিকায় দুর্গাপুজা অন্তর্ভুক্ত হওয়ায় এ বছর এই উৎসব বিশেষ মাত্রা পেয়েছে। এর আগে কোনো ভারতীয় উৎসব এই তালিকায় স্থান পায়নি।
ভারতের বিমূর্ত সংস্কৃতির ঐতিহ্যকে সারা বিশ্বের কাছে তুলে ধরতে কেন্দ্র বিভিন্ন সময় নানা উদ্যোগ নিয়ে থাকে। কেন্দ্রীয় সংস্কৃতি ও বিদেশ প্রতিমন্ত্রী শ্রীমতী মীনাক্ষ্মী লেখি ইউনেস্কোর আদর্শস্থানীয় তালিকায় দুর্গাপুজাকে যুক্ত করার বিষয়ে সরকারের গৃহীত বিভিন্ন পদক্ষেপের বিষয়ে বিস্তারিত জানিয়েছেন। ইউনেস্কোর এই তালিকায় দুর্গাপুজা অন্তর্ভুক্ত হওয়ায় তিনি প্রত্যেককে এ বছর বিশেষ উদ্দীপনায় পুজোয় অংশগ্রহণের আহ্বান জানান।
মন্ত্রী বলেন, বির্মূত সাংস্কৃতিক ঐতিহ্যের সংরক্ষণের জন্য ২০২২-২৬ সময়কালে ইউনেস্কো ২০০৩ সালের কনভেনশন অনুযায়ী যে আন্তঃসরকারি কমিটি রয়েছে ভারত সেখানে সদস্য হিসেবে নির্বাচিত হয়েছে। ইউনেস্কো ঐতিহ্যের আর্দশস্থানীয় তালিকায় অন্তর্ভুক্তির প্রক্রিয়াটি দীর্ঘ। কেন্দ্রীয় শিক্ষা মন্ত্রকের নোডাল এজেন্সি ইউনেস্কো। এই তালিকায় অন্তর্ভুক্তির জন্য কেন্দ্রীয় সংস্কৃতি মন্ত্রক ডোসিয়ার তৈরি করেছে। আর বিদেশ মন্ত্রক দুর্গাপুজা যাতে তালিকায় অন্তর্ভুক্ত হয় তার জন্য বিভিন্ন রাষ্ট্রের সমর্থন সংগ্রহের বিষয়টি নিশ্চিত করেছে। শ্রীমতী লেখি জানান, দুর্গাপুজার এই ডোসিয়ার সংস্কৃতি মন্ত্রকের সঙ্গীত নাটক অ্যাকাডেমির সহায়তায় তৈরি করে ইউনেস্কোতে পাঠানো হয়। আন্তর্জাতিক এই সংগঠনের মানবজাতির বিমূর্ত সাংস্কৃতিক ঐতিহ্যের আদর্শস্থানীয় তালিকায় দুর্গাপুজা অন্তর্ভুক্ত হওয়ার বিষয়টিকে সঙ্কীর্ণ রাজনীতির বাইরে রাখার আবেদন জানিয়ে তিনি সকলকে উৎসবে মেতে ওঠার আহ্বান জানান।
শ্রীমতী লেখি বলেন, সাংস্কৃতিক ঐতিহ্যের এই তালিকায় দুর্গাপুজার অন্তর্ভুক্তি দেশের জন্য গর্বের। সংশ্লিষ্ট সব দিক বিবেচনা করে বিভিন্ন রাজ্যের উদযাপিত উসবের মধ্য থেকে দুর্গাপুজাকে মনোনিত করা হয়েছে। আগামীদিনে গরবাকেও যাতে তালিকায় অন্তর্ভুক্ত করা হয় তার জন্য উদ্যোগ নেওয়া হয়েছে। এর মাধ্যমে বৈচিত্র্যের মধ্যে ঐক্যের মূল ভাবনা প্রতিফলিত হয়।
যে মৃৎশিল্পী দুর্গা প্রতিমা করেন, যে মন্ডপ শিল্পী মন্ডপসজ্জার মধ্যে দিয়ে এই উৎসবের প্রকৃত আমেজ সকলের কাছে উপস্থাপিত করেন তাঁদের অমূল্য অবদানকে স্বীকৃতি দিতে কলকাতায় ভারতীয় যাদুঘরে ২৪ সেপ্টেম্বর শনিবার একটি বিশেষ অনুষ্ঠানের আয়োজন করা হয়েছে। এই অনুষ্ঠানে দুর্গাপুজার সঙ্গে যুক্ত বিভিন্ন পেশার ৩০ জনকে সম্বর্ধিত করা হবে। এই তালিকায় অলঙ্কার নির্মাণকারী, প্রতিমা নির্মাণকারী মৃৎশিল্পী ছাড়াও বিভিন্ন রাজবাড়ির সদস্য, মন্ডপসজ্জায় যুক্ত অন্যান্য শিল্পীরা, ঢাকি, পুরোহিত সহ পুজোর সঙ্গে সংশ্লিষ্ট সকলেই রয়েছেন।
PG/CB/NS
(Visitor Counter : 202
গ্রামোন্নয়নমন্ত্রক
আজাদি কা অমৃত মহোৎসব উদযাপনের অঙ্গ হিসাবে ‘নয়ী ভারত কি নারী’ ভাবনায় গ্রামোন্নয়ন দপ্তর সপ্তাহব্যাপী বিশেষ কর্মসূচি পালনের সিদ্ধান্ত নিয়েছে
নয়াদিল্লি, ০৭ মার্চ, ২০২২
কেন্দ্রীয় গ্রামোন্নয়ন মন্ত্রকের অধীনস্ত গ্রামোন্নয়ন দপ্তর আন্তর্জাতিক নারী দিবস উপলক্ষে ৭-১৩ই মার্চ সপ্তাহব্যাপী বিশেষ কর্মসূচি পালন করবে। আজাদি কা অমৃত মহোৎসব উদযাপনের অঙ্গ হিসাবে এই কর্মসূচি পালন করা হবে। গ্রামোন্নয়ন দপ্তর বিশেষ এই সপ্তাহের বিষয় নির্বাচন করেছে ‘নয়ী ভারত কি নারী’ – নতুন ভারতের নারী। এর অফিসিয়াল হ্যাশট্যাগ হল - #NayeBharatkiNaari
এই সময়কালে গ্রামোন্নয়ন দপ্তর জাতীয় ও রাজ্যস্তরে বিভিন্ন কর্মসূচি উদযাপন করবে। বিশেষ এই সপ্তাহে প্রতিটি দিন একটি নির্দিষ্ট বিষয়ের উপর অনুষ্ঠানের আয়োজন করা হবে। গ্রামাঞ্চলের মহিলাদের জন্য বিভিন্ন সুযোগ, মহিলাদের সামাজিক বাধানিষেধ অতিক্রম করে বেরিয়ে আসার সফল কাহিনী, গ্রামাঞ্চলের মহিলাদের অতুলনীয় কিছু উদ্যোগ এবং গ্রামোন্নয়ন মন্ত্রকের অন্য কোনও মন্ত্রক বা রাজ্যের সঙ্গে যৌথভাবে বিশেষ কর্মসূচির কথা সপ্তাহব্যাপী আলোচিত হবে।
বিশেষ এই সপ্তাহে রুরাল সেলফ্ এমপ্লয়মেন্ট ট্রেনিং ইন্সটিটিউটগুলি মহিলাদের প্রশিক্ষণের জন্য একটি প্রশিক্ষণ কর্মসূচির সূচনা করবে। এছাড়া, অন্য যেসব উদ্যোগগুলি নেওয়া হবে, সেগুলি হলঃ –
১ লক্ষ টাকার বেশি আয় করেছে, এমন ৭৫টি মহিলা স্বনির্ভর গোষ্ঠী গোষ্ঠীকে প্রতিটি রাজ্য/কেন্দ্রশাসিত অঞ্চল সংবর্ধনা দেবে;
প্রতিটি রাজ্য/কেন্দ্রশাসিত অঞ্চলে প্রধানমন্ত্রী আবাস যোজনা – গ্রামীণের আওতায় থাকা ৭৫ জন মহিলা সুবিধাভোগীর গৃহ প্রবেশের ব্যবস্থা করবে;
বিভিন্ন রাজ্যের ৭৫টি জেলায় ডিএওয়াই – এনআরএলএম প্রকল্পে মহিলা পরিচালিত গ্রামীণ স্বনির্ভর গোষ্ঠীর সদস্যরা স্বচ্ছতা অভিযানে অংশ নেবেন।
প্রতিটি রাজ্যে স্বচ্ছ ভারত মিশন – গ্রামীণের আওতায় পিএমএওয়াই – জি প্রকল্পের সুবিধাভোগী গ্রামাঞ্চলের ৭৫০ জন মহিলাকে শৌচাগার নির্মাণের জন্য আর্থিক সহায়তা দেওয়া হবে।
এই কর্মসূচিগুলিকে জনভাগিদারী ভাবনায় বাস্তবায়িত করার পরিকল্পনা করা হয়েছে। এর মাধ্যমে গ্রামস্তরে সকলে এই উদ্যোগগুলির সঙ্গে যুক্ত হবেন। কেন্দ্রীয় গ্রামোন্নয়ন মন্ত্রক রাজ্য ও জাতীয় স্তরে এই বিষয়ে যে কর্মসূচি পালন করবে, সেটি দেখার জন্য এই লিঙ্কে ক্লিক করুন - https://pib.gov.in/PressReleasePage.aspx?PRID=1803538
CG/CB/SB
(Visitor Counter : 148
রেলমন্ত্রক
মহিলা যাত্রীদের সুরক্ষায় ভারতীয় রেল গৃহীত পদক্ষেপ
নয়াদিল্লি, ২৭ নভেম্বর, ২০১৯
রেলের পুলিশি ব্যবস্থা রাজ্যের বিষয় হওয়ায় অপরাধ দমন, মামলা নথিভুক্তিকরণ, তার তদন্ত এবং রেলের এলাকা তথা চলন্ত ট্রেনে আইন-শৃঙ্খলা রক্ষা রাজ্য সরকারগুলির বিধিবদ্ধ দায়িত্ব। রাজ্যগুলি ওই কাজ জিআরপি ও জেলা পুলিশের মাধ্যমে করে থাকে। এই কাজের জিআরপি-কে সহায়তা দেয় রেল সুরক্ষা বাহিনী । ভারতীয় দণ্ডবিধিতে রেলের এই মামলা নথিভুক্ত করা এবং তদন্ত করে সংশ্লিষ্ট সরকারি রেল পুলিশ। জিআরপি-র সঙ্গে সমন্বয় রেখে যাত্রী বিশেষ করে, মহিলা যাত্রীদের নিরাপত্তা সুনিশ্চিত করতে নিম্নলিখিত পদক্ষেপগুলি নেওয়া হচ্ছে।
যে রুটগুলিতে অপরাধ সাধারণত বেশি হয় সেখানে গড়ে ২,২০০ ট্রেনে জিআরপি-র পাশাপাশি আরপিএফ মোতায়েন থাকে। ১৮২ হেল্পলাইন নম্বরটি ২৪ ঘন্টাই কার্যকর করা হয়েছে। এছাড়া, ট্যুইটার, ফেসবুকের মতো সোশ্যাল মিডিয়ার মাধ্যমে রেল যাত্রীদের বিশেষ করে, মহিলা যাত্রীদের সঙ্গে নিয়মিত যোগাযোগ রাখে। মহিলা কামরায় যাতে পুরুষ যাত্রীরা না উঠতে পারে তার জন্য মাঝেমাঝেই অভিযান চালানো হয়। ধরা পড়লে শাস্তিরও ব্যবস্থা আছে। ২০১৮-য় ১ লক্ষ ৩৯ হাজার ৪২২ জন এবং ২০১৯-এর অক্টোবর পর্যন্ত ৮৩ হাজার ১৫৭ জন এই রকম পুরুষ যাত্রীর বিরুদ্ধে মামলা করা হয়েছে। মহানগরীগুলিতে যে লেডিজ স্পেশাল ট্রেন চলে তাতে পাহারায় থাকেন মহিলা আরপিএফ। অন্যান্য ট্রেনগুলিতে মহিলা যাত্রীদের জন্য বিশেষ নজর দিতে বলা হয়। পাবলিক অ্যাড্রেস সিস্টেমের মাধ্যমে নিয়মিত ঘোষণার ব্যবস্থা আছে। সংশ্লিষ্ট রাজ্যগুলির পুলিশের সঙ্গে নিয়মিত সমন্বয় রাখা হয়। বিশেষ বিশেষ স্টেশনে ক্লোজড সার্কিট টেলিভিশন ক্যামেরা নেটওয়ার্কের মাধ্যমে নজরদারি চালানো হয়। এরকম স্টেশনের সংখ্যা ২০২-এর বেশি। আরপিএফ-এ মহিলা কর্মীর সংখ্যা বাড়ানো হয়েছে। সিসিটিভি ক্যামেরা বসানো হয়েছে ৫০১টি রেল স্টেশনে এবং ২,০১৯টি কামরায়। এই সংখ্যা আরও বাড়ানোর পরিকল্পনা আছে। সবক’টি নবনির্মিত এমু, মেমু এবং কলকাতার বাতানুকুল মেট্রো কোচে আপৎকালীন টক-ব্যাক সিস্টেম এবং সিসিটিভি নজরদারি ক্যামেরা বসানো হয়েছে। চালু ১২টি এমু ট্রেনে ও ১৫০টি এম/মেমু ট্রেনে আপৎকালীন টক-ব্যাক সিস্টেম এবং সিসিটিভি নজরদারি ক্যামেরা বসানো হয়েছে মহিলা কামরায়। দক্ষিণ-পূর্ব রেলের ১৫টি এমু ট্রেনে মহিলাদের জন্য সংরক্ষিত কামরায় ফ্ল্যাশার লাইটের ব্যবস্থা করা হয়েছে। যখন অ্যালার্মের চেন টানা হবে তখন এই লাইট দপ্দপ্ করবে এবং আলো জ্বলবে।
লোকসভায় আজ এক প্রশ্নের লিখিত জবাবে একথা জানান রেল মন্ত্রী শ্রী পীযূষ গোয়েল।
CG/AP/DM
(Visitor Counter : 57
প্রধানমন্ত্রীরদপ্তর
প্রধানমন্ত্রী, প্রযুক্তি বিশারদদের আত্মনির্ভর ভারত অ্যাপ ইনোভেশন চ্যালেঞ্জে অংশগ্রহণের আহ্বান জানিয়েছেন
নতুন দিল্লি, ০৪ঠা জুলাই, ২০২০
প্রধানমন্ত্রী শ্রী নরেন্দ্র মোদী, প্রযুক্তির সঙ্গে যুক্ত সকলকে আত্মনির্ভর ভারত অ্যাপ ইনোভেশন চ্যালেঞ্জে অংশগ্রহণের আহ্বান জানিয়েছেন।
লিঙ্কডইন-এ একটি পোষ্টে প্রধানমন্ত্রী প্রযুক্তি এবং স্টার্টআপের গতিশীল সমন্বিত ব্যবস্থা এবং কিভাবে তরুণ প্রজন্ম বিভিন্ন ক্ষেত্রে সমস্যার সমাধান করছে, তার উল্লেখ করেন। তিনি বলেন, স্টার্ট আপ এবং প্রযুক্তির সমন্বিত ব্যবস্থাপনায়, দেশে মোবাইল অ্যাপের উদ্ভাবন, তার বিকাশ এবং সেগুলিকে তুলে ধরার ব্যাপারে বিপুল উৎসাহের সঞ্চার হয়েছে। তিনি আরো বলেন, আত্মনির্ভর ভারত গঠনের লক্ষে নতুন নতুন অ্যাপ উদ্ভাবনের বিষয়টিকে দিশা দেখানো এবং সম্ভাবনা তৈরির একটি ভাল সুযোগ এসেছে, এর ফলে ভারতে তৈরি অ্যাপগুলি দেশের বাজারের পাশাপাশি সারা বিশ্বের সঙ্গে পাল্লা দিতে পারবে।
ভারতীয় মোবাইল অ্যাপগুলির স্বার্থে এক অনুকূল বাতাবরণ গড়ে তুলতে অটল ইনোভেশন মিশনের সঙ্গে সহযোগিতায় কেন্দ্রীয় বৈদ্যুতিন ও তথ্য প্রযুক্তি মন্ত্রক 'ডিজিটাল ইন্ডিয়া আত্মনির্ভর ভারত অ্যাপ ইনোভেশন চ্যালেঞ্জে'এর সূচনা করেছে। এর দুটি দিক রয়েছে : বর্তমানে যে সমস্ত অ্যাপগুলি আছে, সেগুলিকে জনপ্রিয় করে তোলা ও নতুন নতুন অ্যাপ তৈরি করা। সুদূর প্রসারী ফলের আশায় সরকার ও প্রযুক্তি বিশারদরা যৌথভাবে এই চ্যালেঞ্জ মোকাবিলায় কাজ করবে।
বর্তমানে চালু থাকা বিভিন্ন অ্যাপ এবং বৈদ্যুতিন পদ্ধতিতে পাঠদান, বাড়ি থেকে কাজ করা, বিভিন্ন গেম, ব্যবসা – বাণিজ্য, বিনোদন, অফিসের কাজ এবং সোশ্যাল নেটওয়ার্কিং-ক্ষেত্রে সরকার পরামর্শ দেবে, সাহায্য দেবে এবং সহযোগিতা করবে। এরজন্য ২টি উপায় রয়েছে। প্রথমটি হল –লক্ষ্য মাত্রা স্থির করে লিডার-বোর্ডের জন্য ভালো মানের অ্যাপ দ্রুত চিহ্নিত করে, একমাসের মধ্যে সেগুলির উন্নয়ন ঘটানো। দ্বিতীয়টি হল-নতুন নতুন অ্যাপ এবং প্ল্যাটফর্ম তৈরি করা। এক্ষেত্রে ভারতেই নতুন চ্যাম্পিয়ান তৈরি করার জন্য নানা ধারণের পরিকল্পনা, নক্সা এবং বাজারজাতকরণের ক্ষেত্রে সাহায্য করা হবে।
লিঙ্কডইনের এই পোষ্টে প্রধানমন্ত্রী আরো লিখেছেন, এই চ্যালেঞ্জের মোকাবিলা করে নির্ধারিত লক্ষ্যে পৌঁছনোর জন্য বর্তমানে যে অ্যাপগুলি রয়েছে, সেগুলির বিষয়ে সুস্পষ্ট ধারণা থাকা প্রয়োজন।এর ফলে প্রযুক্তি ক্ষেত্রে বিভিন্ন সমস্যা সমাধানে প্রয়োজনীয় পরামর্শ এবং সহায়তা দেওয়া যাবে ও এমনকিছু প্রযুক্তিগত সামগ্রী তৈরি করা সম্ভব হবে, যেগুলি আমাদের দৈনন্দিন জীবনে সহায়ক হয়ে উঠবে ।
প্রধানমন্ত্রী, এই প্রসঙ্গে তার বেশকিছু ভাবনা সকলের মধ্যে ভাগ করে নিয়ে প্রশ্ন তোলেন, আমাদের দেশের প্রচলিত খেলাধুলাকে আমরা কি অ্যাপের মাধ্যমে আরো জনপ্রিয় করে তুলতে পারি না? মানুষের দৈনন্দিন জীবনে বিভিন্ন মানসিক চাপ থেকে মুক্ত করার জন্য আমরা কি কিছু গেমের অ্যাপ তৈরি করতে পারি? বিভিন্ন বয়সীদের লেখাপড়া শেখা, খেলাধুলা সহ বিভিন্ন বিষয়ের জন্য আমরা কি অ্যাপ উদ্ভাবন করতে পারি না? তিনি সমস্ত প্রযুক্তি বিশারদ বন্ধুদেরকে এই উদ্যোগে সামিল হয়ে আত্মনির্ভর অ্যাপ ইকোসিস্টেম গড়ে তোলার আহ্বান জানান।
(CG/CB/SS/SFS
তথ্যওসম্প্রচারমন্ত্রক
কোভিড-১৯ অতিমারিতে মৃত ৬৭ জন সাংবাদিক পরিবারের জন্য কেন্দ্রের আর্থিক সহায়তা প্রদান
তথ্য ও সম্প্রচার মন্ত্রকের অধীন সাংবাদিক কল্যাণ প্রকল্পে পরিবার পিছু ৫ লক্ষ টাকা প্রদান
নতুন দিল্লি, ২৭ মে, ২০২১
কেন্দ্রীয় তথ্য ও সম্প্রচার মন্ত্রকের নেওয়া পদক্ষেপ অনুযায়ী এবং প্রেস ইনফরমেশন ব্যুরোর সহযোগিতায় তথ্য ও সম্প্রচার মন্ত্রী শ্রী প্রকাশ জাভড়েকরের নেতৃত্বে ২০২০ ও ২০২১-এ করোনায় মৃত সাংবাদিকদের পরিবারের জন্য আর্থিক সহায়তা প্রদানের কথা ঘোষণা করা হয়েছে। সাংবাদিক কল্যাণ প্রকল্পে এই অর্থ প্রদান করা হবে। কেন্দ্রীয় সরকার আজ সাংবাদিক কল্যাণ প্রকল্প রুপায়ন কমিটির এই প্রস্তাব অনুমোদন করেছে। তথ্য ও সম্প্রচার মন্ত্রী সচিব শ্রী অমিত খারের নেতৃত্বে এই কমিটি গঠন করা হয়।
কেন্দ্রীয় সরকার করোনায় মৃত সাংবাদিকদের পরিবার পিছু ৫ লক্ষ টাকা করে আর্থিক সাহায্য দেবে। করোনায় আক্রান্ত হয়ে ২০২০- ২১ আর্থিক বছরে ২৬ জন সাংবাদিক প্রাণ হারিয়েছেন। তবে, এ পর্যন্ত মোট ৬৭ জন প্রাণ হারিয়েছেন। নিহত সাংবাদিকদের পরিবাররা কিভাবে সরকারের এই অর্থ পেতে পারেন সে সম্পর্কে প্রেস ইনফরমেশন ব্যুরোর পক্ষ থেকে পরামর্শ দেওয়া হচ্ছে।
সাংবাদিক কল্যাণ প্রকল্প কমিটির বৈঠকের মাধ্যমে আজ মৃত ১১ জন সাংবাদিক পরিবারের আবেদনপত্র গৃহীত হয়েছে। আজকের এই বৈঠকে উপস্থিত ছিলেন প্রেস ইনফরমেশন ব্যুরোর মুখ্য মহানির্দেশক জয়দীপ ভাটনগর, তথ্য ও সম্প্রচার মন্ত্রী যুগ্মসচিব শ্রী বিক্রয় সহায় এবং সাংবাদিক প্রতিনিধিদের মধ্যে শ্রী সন্তোষ ঠাকুর, শ্রী অমিত কুমার, শ্রীমতি সারজানা শর্মা প্রমূখ।
সাংবাদিক কল্যাণ প্রকল্পে সাংবাদিক ও তাঁদের পরিবার সহায়তার জন্য পিআইবির ওয়েবসাইটে আবেদন করতে পারেন।
ওয়েবসাইট নম্বর- https://accreditation.pib.gov.in/jws/default.aspx
CG/ SB
(
রেলমন্ত্রক
ট্রাফিক ও পাওয়ার ব্লকের দরুণ দক্ষিণপূর্ব রেলের কিছু ট্রেন চলাচলে নিয়ন্ত্রণ
কলকাতা, ০১ জানুয়ারী, ২০১৯
দক্ষিণপূর্ব রেলের চক্রধরপুর-রৌরকেল্লা শাখায় দুটি সাবওয়ে নির্মাণের জন্য ৩ জানুয়ারি শুক্রবার চক্রধরপুর ডিভিশনে ট্রাফিক ও পাওয়ার ব্লক করা হবে। এরফলে, ঐ শাখায় কিছু ট্রেনের চলাচলে নিয়ন্ত্রণ করা হবে।
সংক্ষিপ্ত যাত্রা :
৫৮১১২ ইটওয়ারি-টাটানগর প্যাসেঞ্জার আজ যাত্রা শুরু করে আগামীকাল রৌরকেল্লায় তার যাত্রা শেষ করবে। এরফলে, রৌরকেলা থেকে টাটানগর পর্যন্ত ওই ট্রেনটির যাত্রা বাতিল করা হয়েছে।
৫৮১১১ ইটওয়ারি-টাটানগর প্যাসেঞ্জার শুক্রবার টাটানগরের পরিবর্তে রৌরকেল্লা থেকে তার যাত্রা শুরু করবে। এরফলে, ঐদিন টাটানগর থেকে রৌরকেলা পর্যন্ত এই ট্রেনটির যাত্রা বাতিল থাকবে।
সময় সূচির পরিবর্তন :
১২৮৭১ হাওড়া-তিতলাগড় ইস্পাত এক্সপ্রেস শুক্রবার হাওড়া থেকে সকাল ৬.৫৫ মিনিটের পরিবর্তে ৯.২৫ মিনিটে ছাড়বে।
১২২৬২ হাওড়া-মুম্বাই সিএসএমটি দূরন্ত এক্সপ্রেস শুক্রবার হাওড়া থেকে সকাল ৮.২০ মিনিটের পরিবর্তে ৯.৫৫ মিনিটে ছাড়বে।
যাত্রাপথের পরিবর্তন :
১৮৪৭৭ পুরী-হরিদ্বার উৎকল এক্সপ্রেস আগামীকাল পুরী থেকে তার যাত্রা শুরু করে কটক-যাজপুর-কেওনঝড়রোড-ভদ্রক-খড়গপুর-ঝাড়সুগুডা-বিলাসপুরের পরিবর্তে কটক-আঙ্গুল-ঝাড়সুগুডা রোড-বিলাসপুর হয়ে যাবে। এই ট্রেনটি যাজপুর-কেওনঝড়রোড-ঝাড়সুগুডা রুটে আগামীকাল চলাচল করবে না।
SSS/CB/NS
(Visitor Counter : 13
স্বরাষ্ট্র মন্ত্রক
যোগ বিশ্বের দরবারে ভারতকে উচ্চাসনে বসিয়েছে বলে কেন্দ্রীয় স্বরাষ্ট্র মন্ত্রীর বক্তব্য
নয়াদিল্লি, ২১ জুন, ২০১৯
কেন্দ্রীয় স্বরাষ্ট্র মন্ত্রী শ্রী অমিত শাহ ভারতের রাষ্ট্রদূত হিসেবে যোগের ভূমিকার প্রশংসা করেন। বিশ্বের দরবারে ভারতকে যোগ উচ্চাসনে প্রতিষ্ঠা করেছে বলে তাঁর মত। প্রধানমন্ত্রী শ্রী নরেন্দ্র মোদীর উদ্যোগে যোগ বর্তমানে আন্তর্জাতিক স্তরে স্বীকৃতি পাওয়ার পাশাপাশি, পৃথিবীর প্রায় ২০০টি দেশে এর অনুশীলন চলছে।
হরিয়ানায় পঞ্চম আন্তর্জাতিক যোগ দিবসের অনুষ্ঠানে রোহতাকে শ্রী অমিত শাহ প্রধান অতিথি হিসেবে উপস্থিত ছিলেন। এই অনুষ্ঠানে রাজ্যে যোগ-এর প্রসারে ‘যোগ পরিষদ’ স্থাপন করার জন্য তিনি মুখ্যমন্ত্রী শ্রী মনোহরলাল খট্টরের প্রশংসা করেন। দৈনন্দিন জীবনে যোগের গুরুত্বের কথা উল্লেখ করে শ্রী শাহ বলেন, এর মাধ্যমে প্রত্যেকের মানসিক এবং শারীরিক বিকাশ ঘটে। তিনি বলেন, অতীতে দেশে বিভিন্ন সময়ে যোগের প্রসারে নানা কর্মসূচি পালিত হয়েছে। কিন্তু ২০১৪ সালে শ্রী নরেন্দ্র মোদী দেশের প্রধানমন্ত্রী হওয়ার পর আন্তর্জাতিক স্তরে তার স্বীকৃতির জন্য উদ্যোগ নেওয়া হয়। পাঁচ বছর আগে রাষ্ট্রসঙ্ঘের সাধারণ পরিষদে প্রধানমন্ত্রীর ভাষণের কথা উল্লেখ করে কেন্দ্রীয় স্বরাষ্ট্র মন্ত্রী বলেন, নিরবচ্ছিন্ন উদ্যোগের ফলে রাষ্ট্রসঙ্ঘ ৭০ দিনের মধ্যে ২১শে জুনকে আন্তর্জাতিক যোগ দিবস হিসেবে স্বীকৃতি দিয়েছে। বর্তমানে প্রায় ২০০টি দেশে কোটি কোটি মানুষ যোগাভ্যাস করেন। তিনি সাধুসন্তদের যোগের প্রসারের জন্য গুরুত্বপূর্ণ ভূমিকার কথা উল্লখ করেন। যাঁরা যোগ নিয়ে গবেষণা করছেন, তাঁদের প্রতিও শ্রী শাহ কৃতজ্ঞতা জানান।
হরিয়ানার মুখ্যমন্ত্রী শ্রী মনোহরলাল খট্টর বলেন, প্রাচীন যুগ থেকে এ দেশে যোগাভ্যাস অনুশীলন করা হয়। রাজ্য সরকার যোগ পরিষদ গঠন করেছে যার ফলে সমাজের সর্বস্তরের মানুষ তাঁদের দৈনন্দিন জীবনে যোগকে গ্রহণ করতে পারবেন। তিনি বলেন, গ্রামে গ্রামে ‘যোগোর ব্যায়ামশালা’ তৈরির সিদ্ধান্ত নেওয়া হয়েছে। এছাড়া, যোগের জন্য প্রশিক্ষক নিয়োগ করার পরিকল্পনাও রয়েছে। রাজ্য জুড়ে ৫ লক্ষ লোক ৮০টি জায়গায় এদিন যোগ অনুশীলন করেছেন।
অনুষ্ঠানে ক্রীড়া ও যুবকল্যাণ মন্ত্রী শ্রী অনিল ভিজ, রোহতাকের সাংসদ শ্রী অরবিন্দ শর্মা, রাজ্যসভার সাংসদ ডঃ অনিল জৈন, প্রতিমন্ত্রী শ্রী মণীষ গ্রোভার, মুখ্য সচিব শ্রী ডি এস দেশি সহ শীর্ষ আধিকারিকরা উপস্থিত ছিলেন।
CG/CB/DM
(Visitor Counter : 52
অর্থমন্ত্রক
গভর্মেন্ট সিকিউরিটি ২০২৬, গভর্মেন্ট ফ্লোটিং রেট বন্ড ২০৩৩, গভর্মেন্ট সিকিউরিটি ২০৩৫ এবং গভর্মেন্ট সিকিউরিটি ২০৫০ সংক্রান্ত শেয়ার বিক্রির  জন্য নিলাম
নতুন দিল্লি, ৩ মে, ২০২১
ভারত সরকার মূল্যভিত্তিক নিলাম প্রক্রিয়ার মাধ্যমে গভর্মেন্ট সিকিউরিটি ২০২৬-এর ৫.৬৩ শতাংশ শেয়ার ১১ হাজার কোটি টাকার বিনিময়ে; ভারত সরকারের ফ্লোটিং রেট বন্ড ২০৩৩-এর কিছু শেয়ার ৪ হাজার কোটি টাকার বিনিময়ে; গভর্মেন্ট সিকিউরিটি ২০৩৫-এর ৬.৬৪ শতাংশ শেয়ার ১০ হাজার কোটি টাকার বিনিময়ে এবং গভর্মেন্ট সিকিউরিটি ২০৫০-এর ৬.৬৭ শতাংশ শেয়ার ৭ হাজার কোটি টাকার বিনিময়ে বিক্রি করার কথা ঘোষণা করেছে। উপরোক্ত গভর্মেন্ট সিকিউরিটি শেয়ারের ক্ষেত্রে ভারত সরকারের ৮ হাজার কোটি টাকার অতিরিক্ত অংশিদারিত্ব আগের মতই অটুট থাকবে। ভারতীয় রিজার্ভ ব্যাঙ্কের মু্ম্বাই কার্যালয়ের পক্ষ থেকে আগামী ৭ মে এই নিলাম প্রক্রিয়ার আয়োজন করা হয়েছে।
গভর্মেন্ট সিকিউরিটিগুলির বিজ্ঞাপিত শেয়ার বিক্রির ৫ শতাংশ পর্যন্ত যোগ্য ব্যক্তি ও প্রতিষ্ঠানগুলির জন্য বরাদ্দ থাকবে। ভারতীয় রিজার্ভ ব্যাঙ্কের কোর ব্যাঙ্কিং সলিউশন ব্যবস্থার মাধ্যমে বৈদ্যুতিন পদ্ধতিতে নিলামে অংশগ্রহণের জন্য প্রতিযোগিতা ও প্রতিযোগিতা-বর্হিভূত উভয় ক্ষেত্রেই দরপত্র আহ্বান করা যাবে। প্রতিযোগিতা-বর্হিভূত ক্ষেত্রে দরপত্র জমা দিতে হবে ৭ মে বেলা ১০টা ৩০ মিনিট থেকে ১১টার মধ্যে এবং প্রতিযোগিতামূলক ক্ষেত্রে দরপত্র জমা দেওয়ার সময় বেলা ১০টা ৩০ মিনিট থেকে ১১টা ৩০ মিনিট পর্যন্ত।
রিজার্ভ ব্যাঙ্কের পক্ষ থেকে ৭ তারিখেই  নিলামের ফলাফল ঘোষণা করা হবে। অন্যদিকে, সফল দরপত্রধারীদের অধিগৃহীত শেয়ারের ক্ষেত্রে আগামী ১০ মে  নাগাদ প্রদেয় মাশুল মিটিয়ে ফেলতে হবে।
SDG/BD/AS/
(Visitor Counter : 115